b'\n_START_ARTICLE_\nAtentatul din Stockholm (2017)\n_START_SECTION_\nDesf\xc4\x83\xc8\x99urarea atacului\n_START_PARAGRAPH_\nUn b\xc4\x83rbat cu cagul\xc4\x83 a furat camionul \xc3\xaen timp ce \xc8\x99oferul f\xc4\x83cea o livrare la un restaurant cu specific spaniol. B\xc4\x83rbatul a pornit de pe Apelbergsgatan, a str\xc4\x83b\xc4\x83tut apoi Drottninggatan \xc8\x99i a izbit mul\xc8\x9bimea din fa\xc8\x9ba unui supermarket \xc3\x85hl\xc3\xa9ns. Camionul s-a oprit \xc3\xaen zidul magazinului. Cabina camionului a luat imediat foc, moment \xc3\xaen care autorul atacului a fugit de la fa\xc8\x9ba locului. Mai mul\xc8\x9bi martori au declarat c\xc4\x83 trei b\xc4\x83rba\xc8\x9bi \xc3\xaenarma\xc8\x9bi au s\xc4\x83rit din camion \xc8\x99i au deschis focul asupra ofi\xc8\x9berilor \xc8\x99i pietonilor. Sute de cump\xc4\x83r\xc4\x83tori au fost v\xc4\x83zu\xc8\x9bi fugind pentru via\xc8\x9ba lor dup\xc4\x83 ce camionul articulat a lovit \xc3\xaen col\xc8\x9bul cl\xc4\x83dirii._NEWLINE_\xc8\x98oferul a vizat \xc3\xaen mod deliberat copiii mici. Cel pu\xc8\x9bin un c\xc4\x83rucior cu un copil \xc3\xaen el a fost spulberat de camionul care mergea \xc3\xaen zig-zag pe strada pietonal\xc4\x83. SVT, cit\xc3\xa2nd surse din cadrul poli\xc8\x9biei, a raportat c\xc4\x83 o geant\xc4\x83 cu explozibili nedetona\xc8\x9bi a fost g\xc4\x83sit\xc4\x83 \xc3\xaen camionul folosit \xc3\xaen atac._NEWLINE_Potrivit publica\xc8\x9biei Aftonbladet, \xc3\xaen gara central\xc4\x83 din Stockholm s-au tras focuri de arm\xc4\x83. Poli\xc8\x9bi\xc8\x99tii au evacuat gara \xc8\x99i un tren a fost oprit. Martorii spun c\xc4\x83 ar fi v\xc4\x83zut aici un b\xc4\x83rbat suspect.\n_START_SECTION_\nUrm\xc4\x83ri\n_START_PARAGRAPH_\nPrim-ministrul suedez Stefan L\xc3\xb6fven \xc8\x99i poli\xc8\x9bia local\xc4\x83 trateaz\xc4\x83 incidentul ca pe un posibil atac terorist, iar Casa Parlamentului (Riksdagshuset) \xc8\x99i metroul din Stockholm au fost \xc3\xaenchise ca r\xc4\x83spuns. Spendrups, compania care de\xc8\x9binea camionul de livrare, a declarat c\xc4\x83 vehiculul fusese furat \xc3\xaen diminea\xc8\x9ba aceleia\xc8\x99i zi, \xc3\xaen timp ce livra bere la un restaurant spaniol din Stockholm. \xc8\x98oferul original al camionului nu a fost r\xc4\x83nit. Compania na\xc8\x9bional\xc4\x83 a c\xc4\x83ilor ferate suedeze a anun\xc8\x9bat c\xc4\x83 toate trenurile din \xc8\x99i spre gara central\xc4\x83 din Stockholm au fost anulate pentru restul zilei.\n_START_SECTION_\nAutorul atacului\n_START_PARAGRAPH_\nPoli\xc8\x9bia suedez\xc4\x83 a dat publicit\xc4\x83\xc8\x9bii o fotografie cu suspectul despre care se spune c\xc4\x83 este \xc3\xaen libertate. Un b\xc4\x83rbat \xc3\xaembr\xc4\x83cat \xc3\xaentr-o geac\xc4\x83 verde \xc8\x99i hanorac gri a fost v\xc4\x83zut fugind de la locul atacului \xc8\x99i \xc3\xaendrept\xc3\xa2ndu-se spre sta\xc8\x9bia de metrou \xc3\xaenvecinat\xc4\x83._NEWLINE_O persoan\xc4\x83 a fost re\xc8\x9binut\xc4\x83 de poli\xc8\x9bie pe bulevardul Olof Palme, la mic\xc4\x83 distan\xc8\x9b\xc4\x83 de mall-ul \xc3\xaen care a intrat camionul._NEWLINE_Spre sear\xc4\x83, un b\xc4\x83rbat din M\xc3\xa4rsta, o suburbie din nordul Stockholmului, a declarat c\xc4\x83 el este autorul atacului \xc8\x99i a fost arestat. Se crede c\xc4\x83 acesta este \xc8\x99i b\xc4\x83rbatul care apare \xc3\xaen fotografia poli\xc8\x9biei. Un purt\xc4\x83tor de cuv\xc3\xa2nt al Autorit\xc4\x83\xc8\x9bii de Urm\xc4\x83rire Penal\xc4\x83 din Suedia a confirmat c\xc4\x83 o persoan\xc4\x83 a fost arestat\xc4\x83 cu \xe2\x80\x9esuspiciune de crime teroriste prin crim\xc4\x83\xe2\x80\x9d, iar poli\xc8\x9bia a ad\xc4\x83ugat c\xc4\x83 persoana arestat\xc4\x83 este un b\xc4\x83rbat de 39 de ani din Uzbekistan. B\xc4\x83rbatul se afla \xc3\xaen eviden\xc8\x9ba poli\xc8\x9biei cu ceva timp \xc3\xaenainte de comiterea atacului.\n_START_SECTION_\nVictime\n_START_PARAGRAPH_\n\xc3\x8en primele ore de la atac, num\xc4\x83rul victimelor a fost neclar. Potrivit SVT, televiziunea na\xc8\x9bional\xc4\x83 a Suediei, cel pu\xc8\x9bin cinci oameni au fost uci\xc8\x99i, \xc3\xaens\xc4\x83 alte publica\xc8\x9bii suedeze au \xc3\xaenaintat cifra de trei mor\xc8\x9bi. Spre sear\xc4\x83, poli\xc8\x9bia din Stockholm a ridicat bilan\xc8\x9bul la patru mor\xc8\x9bi \xc8\x99i 15 r\xc4\x83ni\xc8\x9bi, dintre care doi copii.'